Australiese Ope: Roger Federer, tennislegendeRoger Federer – sy 20ste titel (Foto Twitter @BillieJeanKing) Daar word deesdae alte maklik na goeie sportmanne as legendes verwys, maar wanneer iemand Roger Federer se naam noem, kan dit maar in die oortreffende trap gebruik word. Dié 36-jarige Switserse legende – ja, hy is beslis ŉ legende – het Sondag in Melbourne nog ŉ stukkie tennisgeskiedenis gemaak toe hy die Australiese Ope-toernooi ŉ sesde keer gewen het. Hy het die sesde gekeurde Marin Čilić van Kroasië met 6-2, 6-7 (5-7), 6-3, 3-6, 6-1 geklop en daarmee sy Grand Slam-toernooi-oorwinnings tot 20 opgeskuif. Vergelyk dit maar met ander “legendes” soos Rafael Nadal (16), Pete Sampras (14), Roy Emerson en Novak Djokovic (albei 12) en Björn Borg en Rod Laver (albei 11) en enige ondersteuner sal met jou saamstem: Daar is net een Roger Federer. “Ek is so gelukkig, dis ongelooflik,” het ’n emosionele Federer gesê en toe het die trane vryelik gevloei. “Ek wag al lank vir dié eindstryd. Dis makliker om in die dag te speel, want wanneer dit in die aand plaasvind, het jy die hele dag om daaroor na te dink. Ek is baie bly dis verby. Dis ŉ droom wat bewaarheid is en die sprokiesverhaal duur voort,” het Federer gesê. En sy raad aan Čilić? “Dis ongelooflik om die wêreld se derde speler te wees. Doen so voort en bereik nog meer.” Wat Federer se prestasie besonders maak, is dat hy drie van die laaste vier Grand Slams op sý ouderdom gewen het. Hy het sy eerste Grand Slam reeds in 2003 gewen (Wimbledon), spog met oorwinnings in 95 ATP-toernooie, 27 Meestertitels, en ses keer was hy baas in Jaareindtoernooie. Hy het ook ŉ goue medalje op ŉ Olimpiese Spele gewen en ŉ Davisbekerkroon vir Switserland. Hy het reeds in 30 Grand Slam-eindstryde gespeel, was 43 keer in die halfeindronde en 52 keer in die kwarteindronde. Op pad na hierdie prestasie van sy 20ste Grand Slam het hy nou reeds 331 wedstryde in dié toernooie gewen … en dís hoekom hy die naam legende waardig is.